IэмалыщIэхэр къагъэсэбэпу
Налшык дэт къалэ клиникэ сымаджэщ № 1-м зи тхьэмщIыгъур лышх узыфэм иубыда сымаджэр операцэ щащIащ иджырей IэмалыщIэр япэу къагъэсэбэпу.
Операцэр ирагъэкIуэкIащ Семашкэ и цIэр зезыхьэ Гъуэгу клиникэ сымаджэщым радиохимие Iэмалхэр къагъэсэбэпурэ узыр къыщахутэ икIи щеIэзэ и къудамэм и унафэщI Дохъушокъуэ Германрэ Налшык дэт къалэ клиникэ сымаджэщ №1-м онкологиемрэ малоинвазивнэ хирургиемкIэ и къудамэм и унафэщI Балъкъэр Беслъэнрэ.
Зи тхьэмщIыгъур лышх узыфэм иубыда сымаджэр Дохъушокъуэм и унафэм щIэту рентген-кIэлъыплъыныгъэкIэ химиоэмболизацэ ящIащ.
Химиоэмболизацэр - ар лышх узыфэм зэреIэзэ Iэмалщ. Шыкъырым екIуалIэ лъынтхуэхэр зэхуещIри, адэкIэ зэуэ химиотерапие хущхъуэхэр ирахьэлIэ. А хущхъуэ гуащIэм Iэпкълъэпкъ псом зыхимыгуашэу, зылъыIэсын хуей щIыпIэм зэрынахьэсыфырщ апхуэдэ IэзэкIэм и фIагъыр. Абы къищынэмыщIауэ, апхуэдэ Iэмалым шыкъырым екIуалIэ лъыр къегъэувыIэри, хигъахъуэркъым, лышх къуэпсыр еукI.
Операцэ ящIа сымаджэм и щытыкIэр хъарзынэщ, Ар сымаджэщым къыщIатхыкIыжащ, ауэ иджыри абы дохутырхэр кIэлъыплъын хуейщ.
ЩхьэщэмыщI Изэ.
